การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องสำอางที่มีคุณภาพ
ภายใต้เครื่องหมายการค้าที่จดลิขสิทธิ์จากต่างประเทศและในประเทศ อาทิเช่น เครื่องสำอาง
Covermark, O’Leary, Acseine, KMA, Sungrace, ผลิตภัณฑ์เกี่ยวกับการดูแล รักษาเส้นผม
Shiseido Profesional, BSC Hair care
ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุมในทุกช่องทางการจำหน่าย
เช่น ในห้างสรรพสินค้า ศูนย์บริการความงาม ร้านเสริมสวย โมเดอร์นเทรด ทั้งในกรุงเทพฯ
ต่างจังหวัด โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขายและการบริการอย่างมืออาชีพคอยให้คำแนะนำและบริการลูกค้าเป็นอย่างดี

2.  การตลาดและภาวะการแข่งขัน

จากภาวะเศรษฐกิจของประเทศโดยเฉพาะในช่วงครึ่งปีหลังที่ได้รับผลกระทบมาจากหลายปัจจัย
จากความขัดแย้งทางด้านการเมืองภายในประเทศ และจากสภาวะเศรษฐกิจโลกถดถอย
ทำให้อุตสาหกรรมการส่งออก และการลงทุนลดลง
ส่งผลให้กำลังซื้อของผู้บริโภคภายในประเทศลดลง ตลาดเครื่องสำอางในห้างสรรพสินค้าส่วนใหญ่
ทั้งผู้ประกอบการห้างสรรพสินค้า และบริษัทจัดจำหน่ายต่างๆ ได้นำกลยุทธ์ ทั้งการจัดรายการ
และกิจกรรมทางการตลาด มากระตุ้นผู้บริโภคให้เกิดความสนใจ เพิ่มกำลัง
และเร่งรัดการตัดสินใจซื้อมากขึ้น

กลุ่มสินค้าเครื่องสำอางของบริษัทมีผลประกอบการในปี 2551
เติบโตเพิ่มขึ้นถือเป็นความสำเร็จที่สวนกระแสเศรษฐกิจด้วยการพัฒนานวัตกรรมทางด้านผลิตภัณฑ์
โดยการเพิ่มคุณสมบัติที่โดดเด่นตอบสนองความต้องการ และนำเสนอลูกค้าได้อย่างหลากหลายมากขึ้น
อีกทั้งบริษัทมีความมุ่งมั่นไม่หยุดยั้งในการพัฒนาเพิ่มพูนศักยภาพบุคลากรให้มีทักษะความชำนาญอย่างมืออาชีพในการบริการลูกค้าให้มีความพึงพอใจสูงสุด
โดยนำหลักสูตรและวิทยากรผู้เชี่ยวชาญจากต่างประเทศมาให้การอบรมเป็นระยะเพื่อสร้างเสริมมาตรฐานด้านภาพลักษณ์
และคุณสมบัติของพนักงานที่พึงประสงค์ขององค์กรจำหน่ายเครื่องสำอาง

ส่วนทางด้านผลิตภัณฑ์โดยเฉพาะผลิตภัณฑ์ KMA
ได้เน้นการยกคุณภาพขึ้นเทียบเท่ากับเครื่องสำอางจากต่างประเทศในระดับราคาที่ผู้บริโภคยอมรับได้ในยุคเศรษฐกิจพอเพียง
เมื่อผนวกกับการใช้กลยุทธ์การสื่อสารการตลาดแบบบูรณาการ (IMC) รวมทั้งการโฆษณาผ่านสื่อ
ที.วี.ด้วยการใช้นักแสดงวัยรุ่นเป็น Presenter เพื่อสร้างการรับรู้ใน Brand
ให้แพร่หลายในตลาดเครื่องสำอาง
ทำให้บริษัทสามารถขยายตลาดเพื่อกระจายการจำหน่ายสู่กลุ่มลูกค้าใหม่ๆ เพิ่มมากขึ้น
ทำให้ผลิตภัณฑ์เครื่องสำอาง KMA เป็นที่รู้จักและมียอดขายเพิ่มขึ้น

การประชาสัมพันธ์ส่วนใหญ่ได้ใช้กลยุทธ์ประชาสัมพันธ์ผ่านสื่อบุคคลสาธารณะต่างๆ
โดยให้การสนับสนุนการประกวดนางงาม สนับสนุนการแต่งหน้าตามสถานีโทรทัศน์ทุกช่องอาทิ
ผู้ประกาศข่าว เกมโชว์ วาไรตี้ ละคร ภาพยนต์ รวมทั้งงานการกุศลในส่วนราชการ
และเอกชนด้วยดีเสมอมา อีกทั้งยังคงใช้กลยุทธ์ประชาสัมพันธ์ผ่านสื่อบุคคลสาธารณะต่างๆ
และให้การสนับสนุนรายการโทรทัศน์ประเภท ข่าว วาไรตี้ และละครบันเทิงต่างๆ
ส่งผลต่อความเชื่อมั่นในยี่ห้อของสินค้าและสร้างความต้องการสินค้าให้กับผู้บริโภคได้เป็นอย่างดีเช่นเดิม

ในส่วนผลิตภัณฑ์การดูแลเส้นผมภายใต้ลิขสิทธิ์ของ Shiseido Professional และ BSC Hair
Care ได้มียอดจำหน่ายเติบโตเพิ่มขึ้นอย่างต่อเนื่อง
ซึ่งเกิดจากการสร้างความร่วมมือในกิจกรรมทางการตลาดต่างๆ การสนับสนุนการตกแต่ง
การปรับปรุงร้านค้า เพื่อเป็นการส่งเสริมภาพลักษณ์โลโก้ผลิตภัณฑ์
การสร้างกระแสการตลาดในด้านแฟชั่นการจัดแต่งทรงผม
ด้วยกิจกรรมที่ร่วมกับสถาบันเสริมสวยต่างๆในระดับประเทศ การโชว์เทคนิค
และการสาธิตแนะนำการใช้ผลิตภัณฑ์ ให้กับลูกค้า ทั่วทุกภูมิภาค ทั้งภาครัฐและเอกชน
และในปีที่ผ่านมาผู้บริหารมีนโยบายร่วมกิจกรรมกับคู่ค้าด้วยการสนับสนุนการตกแต่งปรับปรุงร้านเพื่อเป็นการส่งเสริมภาพลักษณ์โลโก้ผลิตภัณฑ์
และเน้นความผูกพันระหว่างตัวแทนจำหน่ายกับบริษัท
จึงทำให้สามารถขยายตัวแทนจำหน่ายเพิ่มขึ้นเป็นอย่างมาก

ตลอดระยะเวลาที่ผ่านมา บริษัทยึดมั่นในการสร้างความสัมพันธ์อันดี
รวมทั้งการสร้างความพึงพอใจต่อผู้แทนจำหน่ายและลูกค้าเป็นอย่างดี
ด้วยเหตุนี้จึงส่งผลให้บริษัทประสบผลสำเร็จในการดำเนินธุรกิจ อีกประการหนึ่งบริษัทตระหนักดีว่า
การดำเนินธุรกิจในสภาพเศรษฐกิจของสังคมยุคเทคโนโลยีสารสนเทศในปัจจุบัน
บริษัทใช้ระบบการพัฒนาการสื่อสารเชื่อมเครือข่ายข้อมูลถึงกันภายในองค์กร
รวมทั้งการส่งเสริมให้มีการสร้างองค์ความรู้ใหม่ๆ ให้เกิดขึ้นภายในองค์กร
เพื่อสร้างพื้นฐานในการทำธุรกิจอย่างยั่งยืนและมั่นคงต่อไปในอนาคต

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการเลือกสรรสินค้า
และเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานที่ดี
ทั้งสินค้าที่นำเข้าจากต่างประเทศส่วนใหญ่ผ่าน บริษัท เพียส อินเตอร์เนชั่นแนล (ประเทศไทย)
จำกัด และ บริษัท ชิเซโด้ โปรเฟสชันแนล จำกัด และส่วนที่พัฒนาขึ้นเองในประเทศ โดยโรงงาน
บริษัท อินเตอร์เนชั่นเนล แลบบอราทอรีส์ จำกัด และบริษัท เอส แอนด์ เจ อินเตอร์เนชั่นแนล
เอนเตอร์ไพรส์ จำกัด (มหาชน) ที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
โดยผ่านการควบคุมตามมาตรฐานจากเจ้าของลิขสิทธิ์ในต่างประเทศตรวจสอบดูแลทุกขั้นตอนอย่างใกล้ชิด

ผลิตภัณฑ์เสื้อผ้า

(1) ลักษณะผลิตภัณฑ์หรือบริการ

บริษัทเป็นตัวแทนจำหน่ายผลิตภัณฑ์เสื้อผ้าประเภท ชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้ผลิตจากวัตถุดิบที่มีคุณภาพ มีการออกแบบที่ทันสมัย
มีรสนิยมโดดเด่นด้วยผ้าลูกไม้เนื้อดี ตลอดจนวิธีการตัดเย็บอย่างประณีต
เพื่อให้เหมาะกับสรีระของคุณสุภาพสตรี สินค้าส่วนใหญ่จัดจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำสินค้า
และนอกจากนี้บริษัทยังได้จัดจำหน่ายผลิตภัณฑ์ชุดชั้นในสตรี ภายใต้เครื่องหมายการค้า Gunze
ที่มีชื่อเสียง และมีเอกลักษณ์โดดเด่นจากประเทศญี่ปุ่น โดยใช้วัตถุดิบจากผ้าฝ้ายชั้นดี มีคุณภาพสูง

(2) การตลาดและภาวะการแข่งขัน

ภาวะการแข่งขันของตลาด ชุดชั้นในสตรี ชุดนอนสตรี ชุดว่ายน้ำ
ได้มีการพัฒนาผลิตภัณฑ์ให้มีความหลากหลายรูปแบบ มีการรับรู้ด้วยการเป็นผู้นำแฟชั่น
ซึ่งเป็นการกระตุ้นความต้องการของกลุ่มผู้บริโภคยุคใหม่ ผลิตภัณฑ์ Guy Laroche
มุ่งเน้นการออกแบบทั้งที่มี เอกลักษณ์โดดเด่นสวยงาม นำแฟชั่น
และดีไซด์ที่คลาสสิคไม่เหมือนใครเป็นที่สนใจของลูกค้า จึงทำให้ผลิตภัณฑ์ Guy Laroche
ได้รับยอมรับ ชื่นชอบ จากลูกค้ามาโดยตลอด ในส่วนของผลิตภัณฑ์ Gunze
ได้มีการพัฒนาการอย่างต่อเนื่องในนวัตกรรมเพิ่มคุณสมบัติในการสวมใส่
เพื่อให้เป็นประโยชน์ต่อสุขภาพ เช่นเนื้อผ้าที่มีคุณสมบัติ Anti Bacteria
ซึ่งผู้บริโภคสวมใส่แล้วถูกสุขอนามัย และให้การยอมรับในผลิตภัณฑ์มากยิ่งขึ้น

ภาพรวมผลิตภัณฑ์ในกลุ่มเสื้อผ้าของบริษัทมียอดขายลดลง ซึ่งเป็นผลมาจากกำลังซื้อที่ลดลง
แต่อย่างไรก็ตามบริษัทยังคงมุ่งเน้นพัฒนาผลิตภัณฑ์ให้มีคุณภาพมาตรฐาน
เพื่อสร้างความเชื่อมั่นและพึงพอใจสูงสุดให้กับผู้บริโภค

(3) การจัดหาผลิตภัณฑ์หรือบริการ

ผลิตภัณฑ์ในกลุ่มเสื้อผ้าจาก บริษัท ธนูลักษณ์ จำกัด (มหาชน) บริษัท ภัทยาอุตสาหกิจ จำกัด
และบริษัท ไทยกุนแซ่ จำกัด เป็นตัวแทนผู้ผลิตในประเทศไทย มีเทคโนโลยีเครื่องจักรที่ทันสมัย
มีกรรมวิธีการตัดเย็บที่มีความประณีต และมีประสิทธิภาพสูง
จนได้รับความไว้วางใจจากเจ้าของลิขสิทธิ์จากต่างประเทศผลิตสินค้าให้กับบริษัทโดยตรง